Toshkentda ilk bor OFK majlisi bo`lib o`tadi

Ertaga, 26 sentyabr kuni Toshkentda ilk bor  Osiyo Futbol konfederasiyasi ijroqo`mining majlisi bo`lib o`tadi, deb xabar qilmoqda O`FA.
Ushbu munosabat bilan, ayni damda O`zbekiston poytaxtiga futbol olamining nufuzli mehmonlari birin ketib etib kelmoqda.
“26 sentyabr kuni Toshkent shahri ushbu yig`ilishga mezbonlik qiladi. Shu munosabat bilan 24-25 sentyabr kunlari FIFA hamda OFKning martabali mehmonlari Toshkent shahriga tashrif buyurishadi. Ayni vaqtda OFK Bosh kotibi Dato Vindsor Jon va Osiyo futbol konfederasiyasi Prezidenti Shayx Salmon bin Ibrohim al Xalifa Toshkentga etib keldi”, - deyilgan xabarda.
OFK Ijroqo`mining navbatdagi yig`ilishining aynan O`zbekistonda o`tkazilishi, OFK hamda O`FA o`rtasidagi aloqalar mustahkamligi yo`lida navbatdagi qadam vazifasini o`tab beradi.
Eslatib o`tamiz, O`zbekiston futbol assosiasiyasi 1-vise Prezidenti Umid Ahmadjonov hamda Osiyo futbol konfederasiyasi Prezidenti Shayx Salmon bin Ibrohim al Xalifaning Rossiyadagi Jahon chempionati paytidagi uchrashuvlari chog`ida OFK Ijroqo`mining navbatdagi yig`ilishini Toshkentda o`tkazish uchun kelishib olishgan edi.
Yig`ilish Toshkent shahridagi “International” mehmonxonasida bo`lib o`tadi.